Vestkysten rammes hårdest, men der vil også optræde stormstød mange andre steder i landet.

Et kraftigt stormlavtryk løber søndag aften lige nord om Danmark og sender et kraftigt blæsevejr ned over hele landet. Det er stadig usikkert præcis hvor kraftigt blæsevejret bliver, men prognoserne er enige om, at den kraftigste blæst rammer Vestkysten med vindstød af orkanstyrke. Det blæser op i løbet af søndagen, og fra omkring middag kommer der vindstød af stormstyrke ved Vestkysten. Vinden tiltager yderligere i løbet af eftermiddagen, og TV 2 Vejret varsler vindstød af orkanstyrke ved Vestkysten fra klokken 16 til 22. I den østlige del af landet kan man forvente stormstød frem til først på natten. Risiko for broer kan lukke Vindretningen er fra syd og sydvest, og derfor lige på tværs af Storebæltsbroen og Øresundsbroen. Det vil føre til restriktioner på broerne, og der er risiko for, at de kortvarigt kan lukke. De kraftige vindstød ventes desuden at kunne vælte træer og lave mindre stormskader. Blæsevejret er kort, men intenst Årsagen til det kraftige blæsevejr er et stormlavtryk, som søndag middag er placeret lige nordvest for Skotland. Stormlavtrykket er i Storbritannien døbt Ciara, og i Tyskland omtales det som Sabine. Lavtrykket bevæger sig hurtigt, og derfor er blæsevejret også forholdsvist kortvarigt. Vinden ser ud til at kulminere omkring klokken 19 ved Vestkysten. Her vil der også optræde stormstød i de øvrige landsdele. Bemærk at stormlavtrykket på kun syv timer har bevæget sig fra vest for Skotland til midt mellem Skotland og Norge. Sent søndag aften aftager vinden ved Vestkysten, men der kan endnu optræde vindstød af stormstyrke i den centrale og østlige del af Danmark. Fra omkring midnat er det kun Bornholm, der endnu har stormstød, måske endda af stærk storm, men først på natten aftager vinden også på Bornholm.